b"\n_START_ARTICLE_\nBurundi\n_START_SECTION_\nZgodovina\n_START_PARAGRAPH_\nKraljevino Burundi so ustanovili v 16. stoletju iz severa doseljeni voj\xc5\xa1\xc4\x8daki iz plemena Tutsijev, ko so si podredili domorodne Hutujce. V naslednjih stoletjih se je \xc5\xa1irila na ra\xc4\x8dun \xc5\xa1ibkej\xc5\xa1ih sosedov in tekmovala s sosednjo Ruando. Evropski raziskovalci in misijonarji so prispeli na to obmo\xc4\x8dje sredi 19. stoletja. Leta 1899, po kolonialni razdelitvi Afrike, je Burundi postal skupaj z Ruando del Nem\xc5\xa1ke vzhodne Afrike. Kljub mo\xc4\x8dnej\xc5\xa1i vojski pa Nemcem ni uspelo zlomiti mo\xc4\x8di kralja Mwezija Gisaba, ki je nasprotoval evropskim obi\xc4\x8dajem. So pa zaradi izpostavljenosti Evropejcem doma\xc4\x8de prebivalstvo prizadele uni\xc4\x8dujo\xc4\x8de epidemije bolezni v letih od 1905 do 1914. Leta 1916, sredi prve svetovne vojne, so ozemlje okupirale belgijske oboro\xc5\xbeene sile in ga leta 1923 zadr\xc5\xbeale kot mandatno ozemlje Lige narodov pod nazivom Ruanda - Urundi. Po drugi svetovni vojni je postalo skrbni\xc5\xa1ko ozemlje Zdru\xc5\xbeenih narodov pod belgijsko upravo, ki je nastavila kralja iz manj\xc5\xa1inskega plemena Tutsijev._NEWLINE_Po letu 1948 sta bili z dovoljenjem Belgije ustanovljeni Stranka narodne enotnosti in napredka (Parti de l'Unit\xc3\xa9 et du Progr\xc3\xa8s National du Burundi - UPRONA), ki jo je vodil Louis Rwagasore, sin kralja Charlesa Mwanbutse, in Kr\xc5\xa1\xc4\x8dansko demokratska stranka (PDC), ki jo je podpirala Belgija. Na prvih parlamentarnih volitvah pod nadzorom Zdru\xc5\xbeenih narodov, 16. septembra 1961, sta zmagala Louis Rwagasore in njegova UPRONA, vendar je postal kmalu po oblikovanju vlade \xc5\xbertev politi\xc4\x8dnega atentata._NEWLINE_1. januarja 1962 je Burundi dobil notranjo samoupravo, 1. julija 1962 pa po odlo\xc4\x8ditvi Zdru\xc5\xbeenih narodov skupaj z Ruando postal neodvisna dr\xc5\xbeava, oblikovana kot ustavna monarhija. 28. novembra 1966 je voja\xc5\xa1ka hunta strmoglavila kralja Ntara V Ndizeya in razglasila republiko."